
ŠIAULIŲ MIESTO SAVIVALDYBĖS ADMINISTRACIJOS
EKONOMIKOS SKYRIUS

SPRENDIMO
„DĖL ŠIAULIŲ MIESTO SAVIVALDYBĖS TARYBOS 2016 M. RUGPJŪČIO 25 D. SPRENDIMO NR. T-329 „DĖL MOKESČIŲ LENGVATŲ TEIKIMO TAISYKLIŲ PATVIRTINIMO“ PAKEITIMO“ PROJEKTO
AIŠKINAMASIS RAŠTAS

2025 m. birželio 9 d.
Šiauliai

Parengto sprendimo projekto tikslai ir uždaviniai.
Sprendimo projekto tikslas:
Pakeisti Mokesčių lengvatų teikimo taisykles, patvirtintas Šiaulių miesto savivaldybės tarybos 2016 m. rugpjūčio 25 d. sprendimo Nr. T-329 „Dėl Mokesčių lengvatų teikimo taisyklių patvirtinimo“ 1 punktu:
1. Pakeisti 8.2 papunktį ir jį išdėstyti taip:
„8.2. žemės savininkams, kurių nuosavybės teise valdomi žemės sklypai ar dalis žemės sklypo patenka į teritorijų planavimo dokumentus ir yra numatomi paimti visuomenės poreikiams ir jiems pradėtos žemės paėmimo procedūros, pateikus pagrįstus motyvus dėl galimo suvaržymo disponuoti žemės sklypu (gavus Savivaldybės administracijos Žemės valdymo skyriaus (toliau – Žemės valdymo skyrius) rekomendaciją. Lengvatos dydis nustatomas kiekvienu atveju individualiai.“
2. Pakeisti 12.3 papunktį ir jį išdėstyti taip:
„12.3. jei juridinis asmuo, veikiantis Šiaulių miesto savivaldybėje ne trumpiau kaip trejus metus (išskyrus Pramoninio parko ir LEZ teritorijas), investuoja į jam priklausantį nekilnojamąjį turtą atlikdamas esminę rekonstrukciją ir (ar) stato naujus statinius savo komercinei ir (ar) ūkinei veiklai vykdyti, o kultūros paveldo objektams atlikdamas kultūros paveldo statinio kapitalinį ir (ar) paprastąjį remontą ir sukuria mokestinės turto vertės padidėjimą:“
3. Pakeisti 23 punktą ir jį išdėstyti taip:
„23. Asmenų prašymus dėl Taisyklių 8, 10, 11 punktuose, 12.2 papunktyje numatytų atvejų Ekonomikos skyrius teikia nagrinėti atitinkamai Paramos teikimo komisijai, Žemės valdymo skyriui, Miesto ūkio ir aplinkos skyriui ir (ar) Architektūros skyriui.“
4. Pakeisti 24 punktą ir jį išdėstyti taip:
„24. Jeigu prašymai suteikti mokesčių lengvatas atitinka Taisyklėse nustatytus kriterijus, Ekonomikos skyrius, išnagrinėjęs prašymą bei pridėtus dokumentus ir (ar) atitinkamai vadovaudamasis gautomis Paramos teikimo komisijos, Žemės valdymo skyriaus, Miesto ūkio ir aplinkos skyriaus ir (ar) Architektūros skyriaus rekomendacijomis, Prašymų svarstymo komisijos išvada (rekomendacija), rengia Savivaldybės tarybos sprendimų projektus dėl mokesčių lengvatų suteikimo (nesuteikimo).“

Dabartinis sprendimo projekte aptariamų klausimų reguliavimas.
Šiuo metu Šiaulių miesto savivaldybės taryba, taikydama mokesčių lengvatas, vadovaujasi Mokesčių lengvatų teikimo taisyklėmis, patvirtintomis Šiaulių miesto savivaldybės tarybos 2016 m. rugpjūčio 25 d. sprendimo Nr. T-329 „Dėl Mokesčių lengvatų teikimo taisyklių patvirtinimo“ 1 punktu (toliau – Taisyklės) (Taisyklių pakeitimai: 2017-12-21 Nr. T-442; 2018-06-07 Nr. T-217; 2019-07-04 Nr. T-286; 2021-10-14 Nr. T-399; 2023-03-30 Nr. T-103; 2023-09-07 Nr. T-351; 2023-12-07 Nr. T-439; 2024-12-05 Nr. T-474 (suvestinė redakcija nuo 2025-01-01). 

Sprendimo projekte numatytos naujos teisinio reglamentavimo nuostatos. 
Sprendimo projekte numatyta patikslinti ir papildyti Taisyklių punktus:
1. Taisyklių 8.2 papunktį patikslinti vietoje „Architektūros skyriaus“ įrašant „Žemės valdymo skyriaus“. Pakeitimas atliekamas atsižvelgiant į pasikeitusias Savivaldybės administracijos skyrių vykdomas funkcijas. Žemės paėmimo visuomenės poreikiams projektų rengimo iniciavimą organizuoja Žemės valdymo skyrius. 
2. Taisyklių 12.3 papunktis papildomas kriterijumi, numatant mokesčių lengvatų taikymo galimybę atlikus statinio remonto darbus kultūros paveldo objektams: „jei juridinis asmuo, veikiantis Šiaulių miesto savivaldybėje ne trumpiau kaip trejus metus (išskyrus Pramoninio parko ir LEZ teritorijas), investuoja į jam priklausantį nekilnojamąjį turtą atlikdamas esminę rekonstrukciją ir (ar) stato naujus statinius savo komercinei ir (ar) ūkinei veiklai vykdyti, o kultūros paveldo objektams atlikdamas kultūros paveldo statinio kapitalinį ir (ar) paprastąjį remontą ir sukuria mokestinės turto vertės padidėjimą:“. Tenkinant minėtus kriterijus, penkerius metus nuo investicijų pabaigos dienos gali būti taikoma žemės, valstybinės žemės nuomos (atitinkančios pastato užstatyto ploto žemės mokesčio sumą) ir nekilnojamojo turto (nuo padidėjusios vertės po investicijų) mokesčių 100 procentų lengvata. Taisyklių 12.3 papunkčio pakeitimas atliekamas atsižvelgiant į Šiaulių miesto savivaldybės mero potvarkiu sudarytos Pasiūlymų dėl mokesčių tarifų ir lengvatų nustatymo teikimo darbo grupės siūlymus (2025-06-09 protokolas Nr. VM-207), bei siekiant paskatinti kultūros paveldo objektų savininkus investuoti į jiems priklausantį turtą, jį atnaujinant.
3. 23 punktas patikslinamas įrašant Žemės valdymo skyrių. Patikslinimas susijęs su 8.2 papunkčio patikslinimu.
4. 24 punktas patikslinamas įrašant Žemės valdymo skyrių. Patikslinimas susijęs su 8.2 papunkčio patikslinimu.

Priėmus sprendimą, galimos pasekmės (nurodomos tiek teigiamos, tiek neigiamos galimos pasekmės). 
Teigiamos pasekmės – priėmus sprendimą, 1) bus patikslinti punktai, nurodantys Savivaldybės administracijos skyrių, organizuojantį žemės paėmimo visuomenės poreikiams procedūras; 2) bus papildytas punktas kriterijumi, skatinančiu Šiaulių mieste esančių kultūros paveldo statinių  atnaujinimo darbus.  
Neigiamos pasekmės – asmenims, atlikus kultūros paveldo statinių atnaujinimo darbus ir pasinaudojus mokesčių lengvata, Šiaulių miesto savivaldybės biudžetas neteks dalies pajamų.

Priėmus sprendimą, keičiami ar pripažįstami negaliojančiais teisės aktai.
Priėmus šį sprendimą, keičiamų ar pripažįstamų negaliojančiais teisės aktų nėra.

Sprendimui įgyvendinti reikalingi priimti papildomi teisės aktai.
Sprendimo įgyvendinimui papildomų teisės aktų priimti nereikia.

Sprendimui įgyvendinti reikalingos lėšos (nurodoma, kiek biudžeto lėšų pareikalaus ar leis sutaupyti sprendimo įgyvendinimas). 
Sprendimui įgyvendinti lėšos nereikalingos. Pritaikius mokesčių lengvatas, savivaldybė neteks dalies biudžeto pajamų.

Sprendimo projekto antikorupcinis vertinimas (jei tokį vertinimą reikia atlikti, nurodoma, kad pridedama Antikorupcinio vertinimo pažyma).
Antikorupcinio vertinimo pažyma pridedama.

Sprendimo projektą parengė Šiaulių miesto savivaldybės administracijos Ekonomikos skyrius. Ekonomikos skyriaus vedėja – Aistė Petkuvienė. Tiesioginis rengėjas – vyr. specialistė, Brigita Mareckienė, tel. +370 41 383437. Projekto iniciatoriai: Pasiūlymų dėl mokesčių tarifų ir lengvatų nustatymo teikimo darbo grupė, Ekonomikos skyrius.

Numatomo teisinio reguliavimo poveikio vertinimo rezultatai.
Neatlikta ir nenumatyta.


Skyriaus vedėja			        		             		 	Aistė Petkuvienė



